Hoekom jy Okkulte moet vermy – NG Vishoek
Home / Hoekom jy Okkulte moet vermy
WAT SÊ GOD OOR HIERDIE PRAKTYKE?
• Voordat die Israeliete die beloofde land van Kanaän betree het, het God hulle uitdruklik gewaarsku om van die heidene se praktyke weg te bly: Deuteronomium 18:10-13: "Wanneer jy in die land kom wat die Here jou God vir jou sal gee, moet jy nie die afskuwelike praktyke van daardie nasies aanleer nie … Daar mag nie 'n besweerder by jou wees nie en ook nie 'n towenaar of iemand wat voortekens lees of 'n goëlaar of 'n slangbesweerder of iemand wat geeste om inligting vra en dooies raadpleeg nie. Die Here het 'n afsku van elkeen wat hierdie soort ding doen. Trouens, dit is juis oor die afskuwelike praktyke van die Kanaäniete dat die Here jou God hulle in jou belang gaan verdryf …"
DIE GEVOLG VAN DIE HEIDENSE VOLK SE DEELNAME AAN DIE OKKULT?
• Lees weer vers 13 hier bo: "… dit is juis oor dié afskuwelike praktyke van die Kanaäniete dat die Here jou God hulle in jou belang gaan verdryf …"
BESKERM JY JOUSELF?
In Efesiërs 6:12 staan geskryf: "Ons worstelstryd is nie teen vlees en bloed nie, maar teen die owerhede, teen die magte, teen die wêreldheersers van die duisternis van hierdie eeu, teen die bose geeste in die lug." Die bose sal enigiets doen om die okkult só te verpak dat jy nie onmiddellik die gevare daarvan moet herken nie. Dink maar aan al die romantiese flieks, boeke en bordspeletjies wat gelaai is met okkultiese praktyke wat ons wêreld stil-stil geïnfiltreer het.
My vraag is dit: Bid jy daagliks dat die Heilige Gees jou met onderskeiding moet lei? Of verontskuldig jy jouself deur te sê dat jy jou sterre of tarotkaarte "net vir die grap" lees? Of dat jy "net een maal" glasie-glasie wil speel? Of dat jy "net vir die interessantheid" gaan kyk hoe hierdie vrou of daardie man met die dooies kontak maak? Onthou, die okkult is nie 'n verfbalwedstryd nie. Dit is 'n volskaalse oorlog!
Vader God, baie dankie dat u Woord die lig vir my pad en die lamp vir my voet is. Help my asseblief om nie deur die vyand en sy praktyke verblind te word nie, maar om daagliks my oë en ore vir u Heilige Gees se leiding oop te hou. Ek bid dit in die Naam van Jesus Christus. Amen.